APCO เผยทิศทางธุรกิจปี 63 เติบโตมากขึ้นจากปีก่อน ตั้งเป้ารักษาอัตรากำไรขั้นต้นไม่ต่ำกว่า 80%
เร่งปรับกลยุทธ์  ขยายฐานลูกค้าต่างประเทศ พร้อมเพิ่มช่องทางจำหน่ายทั้งใน-ตปท.
23 ม.ค. 2563

เร่งปรับกลยุทธ์  ขยายฐานลูกค้าต่างประเทศ พร้อมเพิ่มช่องทางจำหน่ายทั้งใน-ตปท.
ศ.ดร. พิเชษฐ์ วิริยะจิตรา ประธานเจ้าหน้าที่บริหาร บริษัท เอเชียน ไฟย์โตซูติคอลส์ จำกัด (มหาชน) หรือ APCO เจ้าของธุรกิจนวัตกรรมธรรมชาติเพื่อสุขภาพและความงามด้วยการวิจัย พัฒนา ผลิตและจำหน่ายครบวงจร เปิดเผยว่า ทิศทางการดำเนินธุรกิจในปี 63 คาดว่าจะกลับมาสร้างการเติบโตได้มากขึ้นจากปีก่อน ด้วยการปรับกลยุทธ์ ร่วมมือกับพันธมิตร ขยายฐานลูกค้าทั้งในและต่างประเทศ รวมถึงการเพิ่มช่องทางการจัดจำหน่าย ตั้งเป้ารักษาอัตรากำไรขั้นต้นไม่ต่ำกว่า 80%
สำหรับการขยายฐานลูกค้าต่างประเทศ บริษัทร่วมมือกับพันธมิตรชาวสิงคโปร์เตรียมเปิดศูนย์ CTL ImmunePlus Center ดูแลผู้ติดเชื้อ HIV/AIDS ให้อยู่ในสู่ภาวะ HIV สงบ หรือ Functional cure ในกรุงเทพฯ คาดว่าจะสามารถดำเนินการได้ภายในเดือนกุมภาพันธ์นี้ อีกทั้งเตรียมเปิด APCO Wellness Center ศูนย์ภูมิคุ้มกันบำบัด โดยใช้ผลิตภัณฑ์ของ APCO ร่วมกับนวัตกรรมทางการแพทย์สมัยใหม่ เพื่อเพิ่มประสิทธิภาพในการดูแลโรคภูมิแพ้ตัวเอง โรคมะเร็ง คาดว่าจะสามารถเปิดให้บริการได้ในช่วงไตรมาส 2 ซึ่งทั้ง 2 ศูนย์นี้เน้นให้บริการลูกค้าต่างชาติเป็นหลัก ด้วยการประสานงานจาก นายลิม โฮ คี ซึ่งเตรียมจะเข้ามาดำรงตำแหน่งกรรมการบริษัท
ขณะเดียวกันบริษัทอยู่ในระหว่างการเจรจากับบริษัทตัวแทนจำหน่ายเพื่อส่งผลิตภัณฑ์สำหรับผู้ติดเชื้อ HIV/AIDS และ มะเร็ง เข้าไปในประเทศไนจีเรีย, เอธิโอเปีย และ ประเทศอื่นๆ ที่ต้องการใช้ผลิตภัณฑ์ทั้งสองชนิดนี้ นอกจากนี้บริษัทจะมีการทดสอบผลิตภัณฑ์สำหรับผู้ป่วยเบาหวานในประเทศจีน โดยแพทย์ผู้เชี่ยวชาญในโรงพยาบาล หากมีผลตอบรับที่ดีก็จะสามารถจำหน่ายผลิตภัณฑ์สำหรับเบาหวานในประเทศจีนได้ทันที
ขณะที่การดำเนินธุรกิจในประเทศ บริษัทเน้นทำการตลาดผ่าน Social Media มากขึ้น ทั้งการขายผ่านศูนย์ BIM Health Center และตัวแทนจำหน่าย อีกทั้งมีแผนจัดตั้งบริษัทย่อยร่วมกับตัวแทนจำหน่ายซึ่งเป็นกลุ่มลูกค้าที่มีความพึงพอใจในการใช้ผลิตภัณฑ์ของบริษัท โดยใช้ช่องทาง Social Media ในการขยายตลาดเพื่อเข้าถึงกลุ่มลูกค้าในวงกว้าง นอกจากนี้บริษัทได้ร่วมมือกับแพทย์ที่เชื่อมั่นในผลิตภัณฑ์ของ APCO นำผลิตภัณฑ์เข้าไปใช้แก้ไขปัญหาสุขภาพในคลีนิค ซึ่งคาดว่าจะส่งผลให้ยอดจำหน่ายผลิตภัณฑ์ต่างๆ ในประเทศเพิ่มมากขึ้นอย่างมีนัยสำคัญ
“ภาวะเศรษฐกิจของประเทศไทยในปีนี้คาดว่ายังคงชะลอตัวต่อเนื่อง กำลังซื้อของผู้บริโภคค่อนข้างทรงตัว บริษัทจึงต้องเร่งปรับกลยุทธ์เพื่อสร้างการเติบโต ด้วยการร่วมมือกับพันธมิตรนำนวัตกรรมภูมิคุ้มกันบำบัดที่มีประสิทธิภาพของ APCO สร้างการรับรู้และขยายตลาดทั้งในและต่างประเทศมากขึ้น บริษัทเชื่อว่ากลยุทธ์ดังกล่าวจะส่งผลให้บริษัทสามารถรักษาอัตรากำไรให้อยู่ในระดับสูง และสามารถให้ผลตอบแทนสูงสุดให้กับผู้ถือหุ้นได้เช่นเดิม” ศ.ดร.พิเชษฐ์ กล่าว